[11-7-74]-सराईं दे कोल गै इक डूंह‌‌‌‌‌‌‌्गा नाला ऐ। इस नाले दी उतराई च गै इस थाह‌्‌‌‌‌रै दी मती सारी बस्ती ऐ। दस-बारा घर-कोठे न। पैड़िया-पैड़िया खुम्बे न। मक्क ते धान रढ़े दे न। कोल गै इक पद्धरा दब्बड़ बी ऐ। आखदे न शिव पार्वती दियां ओ मूरतां, जेह‌‌्‌‌‌ड़ियां बड्डे मन्दरै च स्थापत न, उन्दा पता, इक बारी इत्थों गै हलै कन्ने धरत पटोने पर लग्गा हा। उनें मूरतियें करी गै ए मन्दर, बाद च कुसै राजे ने बनवाया हा। मन्दरै दे दलानें च ते कोठें च लग्गे दा देयार खासा पराना ऐ। शतीर, थम्मियां आदि, ते इन्दे उप्पर बने दे बेल-बूटें कोला नुमान लाया जन्दा ऐ जे ए 14मीं जां 15मीं सदी दे होंगन। पर कुदरती गल्ल ऐ जे मन्दरै दे कन्ने दे ए कोठे इनें सदियें च केई बारी ढेई पे होंगन ते केई बारी बने होंगन। इस करी इन्दे थमां मन्दरै दे निर्माण-काल दा अनुमान लाना बी काफी कठन कम्म ऐ। मन्दरै दे देयारी थम्म ते सिरियां त्रौ किस्में दियां न। इक किस्म काफी पराने थम्में दी ऐ जिन्दे सिरें दी शकल हाथी दे मत्थे आंगर ऐ ते जिन्दी देह‌् हाथी दी सुंढौ कन्ने मिलदे आकारै दी ऐ। इस चाल्ली दे थम्में-सिरियें ते पैटे पर गुप्तकाल दी वास्तु ते शिल्प कला दा प्रभाव बड़ा टकोदा ऐ। इन्दे पर बने दे कमल ते दूए फुल्लें दे आकार इस गल्लै दी गवाही दिन्दे न।